
A losartan antifibrotikus hatását a kimáz illetve a TGF-β/SMAD jelút gátlásán keresztül fejti ki krónikus radiogén szívkárosodásban patkány modellben

Bevezetés: A mellkasi daganatok sugérkezelésének krónikus szövődménye lehet a szív radiogén károsodása, amely megjelenhet bal kamrai hipertrófia és fibrózis formájában. A losartan egy angiotenzin-II receptor antagonista, amelyet sikeresen alkalmaznak a krónikus magas vérnyomás okozta bal kamrai hipertrófia és szívelégtelenség kezelésében, azonban hatását még nem vizsgálták radiogén szívkárosodásban. Jelen kísérleteink célja a losartan lehetséges antifibrotikus hatásának a vizsgálata volt krónikus radiogén szívkárosodásban.
Módszerek: Kísérleteinkben hím Sprague-Dawley patkányokat (200-250 g) három csoportra osztottuk: 1) vivőanyaggal kezelt (per os 2 ml/kg/nap csapvíz) kontroll, 2) vivőanyaggal kezelt besugárzott (szívre lokalizált egyszeri 50 Gy), illetve 3) losartannal kezelt (per os 10 mg/ttkg/nap) besugárzott csoportok. Majd a besugárzás utáni 15. héten echokardiográfiás és szövettani vizsgálatokat végeztünk, valamint qPCR ill. Western blot segítségével meghatároztuk gyulladásos mediátor interleukin-6, az angiotenzin-II alternatív szöveti aktivátorának, a kimáznak (Cma), a fibrózist indukáló transzformáló növekedési faktor-β-nak (Tgfb) ill. leszálló jelátvivő molekulájának, a SMAD2/3-nak a bal kamrai expresszióját.
Eredmények: Az echokardiográfiás, szövettani és qPCR vizsgálataink bal kamrai hipertrófiát ill. fibrózist valamint szöveti gyulladást igazoltak, amelyeket a losartan jelentősen mérsékelt. A kontrollhoz képest a besugárzott csoportban szignifikánsan megemelkedett a Cma (0,69±0,17 vs. 2,57±0,28, p<0,05) valamint a Tgfb gének (1,54±0.22 vs. 3,07±0,65, p<0,05) ill. a SMAD2/3 fehérje relatív expressziója, amelyeket a losartan szignifikánsan mérsékelt (1,79±0,09 ill. 1,60±0,19 p<0,05).
Megbeszélés: Krónikus radiogén szívkárosodás modellünkben bal kamrai hipertrófia és fibrózis alakult ki, amelyeket a losartan mérsékelt gátolva a gyulladásos körülmények között aktív kimázt ill. a TGF-β/SMAD mediálta jelutat. Így érdemes lehet megfontolni a losartan indikációs területének a bővítését a krónikus radiogén szívkárosodás megelőzésével ill. mérséklésével a klinikumban.

